ZAPISNIK
s 3. sjednice vijeća MO Centar
održane 15. veljače 2026. godine

Početak u 17:00
Sjednici nazočni vijećnici:
1. Mia Raos
2. Snježana Ninčević
3. Benjamin Grle
4. Mario Tomaš
5. Sonja Raffanelli
Odsutni vijećnici:
Nema odsutnih vijećnika, sjednici nazočni svi članovi

Konstatirano je kako je sjednici nazočna većina vijećnika te da je održavanje sjednice pravovaljano. Za zapisničarku određena je Snježana Ninčević.

Predložen je sljedeći:
Dnevni red
1. Analiza odgovora nadležnih tijela na upite s prethodne sjednice
2. Održavanje komunalnog reda, čistoće ispred objekata te problematika ugrožavanja javnih površina u Prolazu Ivana i Ilije Despota
3. Zaštita kvalitete života stanara i zahtjev za priznavanjem svojstva stranke u postupku (Kalalarga 16)
Predloženi dnevni red je usvojen jednoglasno.

1. Analiza odgovora nadležnih tijela na upite s prethodne sjednice
Sjednica je započela analizom i pregledom odgovora koje je Mjesni odbor zaprimio od Grada i nadležnih službi, a vezano za pitanja i zahtjeve upućene s prošlih sastanaka.
2. Održavanje komunalnog reda i čistoće ispred objekata te problematika ugrožavanja javnih površina u Prolazu Ivana i Ilije Despota
Ponovno je potvrđen i usvojen dogovor da svi vlasnici poslovnih prostora, a posebno ugostitelji, moraju redovito prati i održavati javnu površinu neposredno ispred svojih objekata.

Raspravljalo se o neopravdanim prijavama i pravnom maltretiranju u pogledu postavljenih uličnih ukrasa (prepoznatljiva bicikla s cvijećem) u Prolazu Ivana i Ilije Despota, pri čemu je izričito naglašeno da tužitelj nema nikakve veze sa navedenim predmetom te ga isti ne bi trebao zamarati.

Štoviše, istaknut je problem nebrige oko stabla česmine (crnike) koje se nalazi na imovini gorenavedenog tužitelja. Iako članovi vijeća i stanari sami metu i čiste tuđi otpad od česmine, njezine neodržavane grane ozbiljno ugrožavaju prolaznike i stvaraju opasnost od ozljeda. Prema pravilniku Grada Makarske, svaki je vlasnik dužan sam održavati svoje stablo kako ono ne bi ometalo promet i siguran prolaz.

Upozoreno je i na problem nepropisno postavljene vanjske jedinice klimatizacijskog uređaja postavljenog u objekt gorenavedenog tužitelja koja puše izravno u pješačku zonu u ulici gdje ljudi svakodnevno hodaju, što se do sada toleriralo, ali grubo narušava komunalni red.
Slijedom navedenog, još je jednom predloženo da se podrži zadržavanje spornog predmeta (bicikla s cvijećem) zbog atraktivnosti i poboljšanja vizualnog dojma predmetne uličice.  
Prijedlozi su usvojeni jednoglasno.
3. Zaštita kvalitete života stanara i zahtjev za priznavanjem svojstva stranke u postupku (Kalalarga 16)
Predloženo je da se nadležnom upravnom odjelu Splitsko-dalmatinske županije, koji je zadužen za izdavanje minimalnih tehničkih uvjeta za poslovne prostore, uputi službeni dopis odnosno obavijest.

Ovim dopisom MO Centar službeno traži priznavanje svojstva stranke u postupku u slučaju da se zatraži izdavanje minimalnih tehničkih uvjeta za poslovni prostor na adresi Kalalarga 16, 21 300 Makarska.

Obrazloženje: Zgrada na predmetnoj adresi je pretežno stambene namjene. Izdavanje dozvole za neadekvatan poslovni prostor izravno bi utjecalo na kvalitetu života stanara, kako zbog prekomjerne buke, tako i zbog širenja štetnih plinova.
Prijedlog je usvojen jednoglasno.

Nakon što su iscrpljene sve točke dnevnog reda predsjedavajuća se zahvalila prisutnima na sudjelovanju, konstruktivnoj raspravi i izglasavanju prijedloga.

Sjednica je završila u 18:00.

